和林子長訓諸郎韻
作者：袁說友
朝代：宋

paragraphs: 祝臝不知難，舐犢不知累。
我生飽經涉，一一如歷塊。
泛觀孩提兒，鏗鏘捷應對。
由其學不學，所入遂同異。
有子當務教，否則基業墜。
明經仰韋賢，所重識與器。
黄金委塵土，教子遊於藝。
父子踵黄閣，功業美且粹。
最憐房杜家，門戶早覆簣。
紛紛不肖子，掃蕩等劇戲。
賢愚豈少年，成敗見晚歲。
君家萬金産，兩兩蘭玉萃。
兒時見頭角，已負食牛氣。
誦詩了瑟僩，引義觸儔類。
長大守經訓，含咀樂心醉。
瀾翻紙上語，筆力功憑恃。
老蚌生明珠，光彩爛足畏。
渥漥墮龍種，不數蟾蜍輩。
孟仲叔季間，更盛而迭貴。
吾兒豚犬耳，衣鉢倘可遺。
登門倚羣玉，辱交每不外。
譬如般若光，照此大海會。
願續無盡燈，庶爲宗門慰。